Jeppe Kofod (S), 2003-04-09:
Den 11. september 2001 blev verden rystet af et forfærdeligt terrorangreb mod fuldstændig uskyldige mennesker i New York
og Washington
og et par uger senere resolution 1373, der skarpt fordømte terrorangrebet og bakkede op bag bekæmpelsen af den internationale terrorisme.
NATO og EU gav fuld solidaritet
med USA i kampen mod terrorismen.
I Socialdemokratiet står vi fuldt og helt bag kampen mod den internationale terrorisme, og vi har bidraget aktivt til dette, bl.a. i at støtte kampen mod Al-Qaeda og Taleban i Afghanistan.
Terrorisme er en trussel mod demokratiet, menneskerettighederne og frihed, og derfor skal både årsagerne til terrorismen, terroristernes netværk og terroristernes gerninger bekæmpes konsekvent.
Det er Socialdemokraternes klare politik.
Men i kampen mod terrorismen må vi ikke give køb på de menneskeretlige spilleregler, som kendetegner demokratiske retssamfund.
Gør vi det, medvirker vi i virkeligheden til, at terroristerne får held med deres ugerninger, og den sejr ønsker Socialdemokratiet under ingen omstændigheder at give terroristerne i deres forsøg på at undergrave demokratiske retssamfund.
Sagen om den danske statsborger, som i over 1 år har været indespærret på Guantánamobasen, er dybt problematisk for et retssamfund, fordi den retlige status ikke er prøvet ved en domstol, som internationale konventioner ellers tilsiger.
Tværtimod betegnes fangen som en ulovlig kombattant, et begreb, der tilsyneladende ikke anerkendes i folkeretten.
Derfor er det med dyb undren og kritik, at vi har været vidne til danske regerings håndtering af denne sag, specielt med en udenrigsminister, der i adskillige sammenhænge bryster sig af at være lige så optaget af at forsvare menneskerettighederne som Socialdemokratiet.
Udenrigsministeren har ligefrem forsvaret, at fangerne på Guantánamo som en slags krigsfanger kan sidde indespærret på ubestemt tid eller 30 år, som ministeren så manende udtrykte det, uden på individuel basis at få afklaret deres retlige status.
Hvis det skabte præcedens, så har ikke blot menneskerettighederne og drømmen om et internationalt retssamfund lidt skibbrud, men tusinder af mere eller mindre uskyldige fanger i de mest tvivlsomme regimers varetægt rundtomkring i verden vil for alvor være ilde stedt. Man risikerer at give carte blanche til de værste diktatorer og undertrykkere i verden.
Det håber vi bestemt ikke er den danske regerings alvorlige politik.
Nej, vi ønsker som Socialdemokrater, at den danske regering tager langt mere alvorligt fat på at forsvare menneskerettighederne og det internationale retssamfund og ikke giver køb på dette i kampen mod den internationale terrorisme.
Derfor mener vi, at regeringen bør gøre en langt mere aktiv indsats for, at den danske statsborger bliver behandlet i henhold til internationale konventioner.
Og derfor støtter vi også det forslag til vedtagelse, der er fremsat af Enhedslisten på vegne af SF, Det Radikale Venstre, Kristeligt Folkeparti, Enhedslisten og Socialdemokraterne.
Afslutningsvis vil jeg gerne understrege, at vi også er tilhængere af, at man kigger på de internationale konventioner.
Det er meget afgørende.
Det vil vi gerne være med til.
Men vi mener også, at terrorister ikke skal slippes fri.
Det er meget klart.
Det mener vi nationalt, det mener vi også gælder internationalt.
Og derfor er det med stor undren, at vi kan se, at mange af de fanger, der har siddet indespærret i over et år, nu bliver frigivet løbende uden at blive stillet for en dommer, al den stund at de jo må have været anklaget for terrorisme, ellers havde de vel ikke siddet så lang tid indespærret på Guantánamobasen.